**מוסי רז** (נולד ב-19 בדצמבר 1965 כ"ה בכסלו תשכ"ו) הוא איש שמאל, פעיל שלום, סביבה וזכויות אדם. בעבר כיהן כחבר כנסת מטעם מפלגת מרצ וכיו"ר הוועדה המיוחדת לעניין הקרן לאזרחי ישראל בכנסת העשרים וארבע.

ביוגרפיה
--------

נולד בירושלים בשם **משה מזרחי**, בן בכור למזל וניסן, ילידי ישראל בני העדה הכורדית. כשהיה בן 4 שינו הוריו את שם משפחתם לרז, ולאחר כניסתו לכנסת, שינה את שמו במשרד הפנים למוסי, הכינוי אותו הצמידו לו הוריו מיום היוולדו. שם משפחתו המקורי היה סולקרה והשם "מזרחי" ניתן לסבו ע"י פקיד ישראלי. למד בבית ספר יסודי "מעלות דפנה", ולאחריו בבית הספר רנה קסין.

עם גיוסו לצה"ל בשנת 1984 התנדב לצנחנים לגדוד הנח"ל המוצנח (שבאותם ימים כונה "גדוד 50"). בצנחנים עבר מסלול הכשרה כלוחם וקורס מ"כים חי"ר, ולאחר מכן יצא לקורס קציני חי"ר. בתום הקורס מונה רז למפקד צוות ביחידת מגלן שהוקמה באותה עת, והיה לאחד ממפקדי הצוותים הראשונים שבה. הוא השתחרר בדרגת סגן משנה, המשיך לשרת ביחידת המילואים של היחידה וקודם לדרגת רב-סרן.

### קריירה פוליטית

רז הוא בוגר האוניברסיטה העברית בכלכלה וראיית חשבון. בזמן לימודיו באוניברסיטה שימש כיו"ר מועצת הסתדרות הסטודנטים באוניברסיטה העברית. לאחר מכן כיהן בין השאר כמזכיר סיעת "מרצ" בכנסת (בשנים 1991–1994), מזכ"ל תנועת "שלום עכשיו" (1995–2000) ומנהל עמותת "עיר שלם".

#### בכנסת ה-15

בשנת 2000 נכנס לכנסת ה-15 ובכך היה לחבר הכנסת הצעיר ביותר. בכנסת היה חבר בוועדת הכספים של הכנסת ובוועדת הפנים והגנת הסביבה. ב-2002 היה הח"כ הראשון שהתבטא בעד רעיון הלגליזציה של סמים קלים.

במהלך כהונתו התבלט רז בטיפול בנושאים סביבתיים. הוא העביר את "חוק ייצוג גופים ציבוריים שעניינם בשמירת איכות הסביבה", שיזם ארגון הגג "חיים וסביבה", ושקבע ייצוג בוועדות התכנון והבנייה ובגופים נוספים העוסקים בנושאי הסביבה לנציגי ארגונים סביבתיים.

במסגרת פעילותו הפרלמנטרית חוקק את התיקון לחוק השיפוט הצבאי לאיסור הטרדה מינית, אשר החיל את החוק האזרחי נגד הטרדות מיניות גם על חוק השיפוט הצבאי.

#### בין כהונותיו כחבר כנסת

לאחר סיום כהונתו בכנסת ה-15 שימש כסמנכ"ל סמינר גבעת חביבה ויו"ר פורום ארגוני השלום. מאוחר יותר נמנה עם מייסדי רדיו כל השלום, תחנת רדיו ישראלית-פלסטינית המשדרת תוכניות מלל ומוזיקה בעברית ובערבית, וכיהן כמנכ"ל משותף של התחנה. בשנת 2009 הצטרף כחבר לוועד המנהל של עמותת "תחבורה היום ומחר", הארגון לקידום תחבורה בת קיימא בישראל. בשנת 2010 החל לכהן כיו"ר הוועד המנהל של "חיים וסביבה", ארגון הגג של ארגוני הסביבה בישראל. בנוסף, כיהן כיו"ר ארגון בזכות, מרכז לזכויות אדם של בעלי מוגבלויות, וכחבר בוועד המנהל של עמותת "עובדים", מרכז למימוש יכולות ואפשרויות בעבודה.

פעילי מרצ והמועמדים לכנסת ניצן הורוביץ ומוסי רז בהפגנה בעד קידום תחבורה ציבורית, 2009
בשנים 2007–2011 כיהן כיו"ר הנהלת מרצ. מאוקטובר 2015 ועד מאי 2018 כיהן כמזכ"ל מרצ.

במהלך השנים הללו כשלו ניסיונותיו להיבחר לכנסת. רז תמך בהבטחת ייצוג לנשים ולערבים ברשימת מרצ, על אף שבאופן אישי הביאה לדחיקתו אל מחוץ לכנסת. בבחירות הפנימיות במפלגה בשנת 2008, לקראת הכנסת ה-18, נבחר למקום השלישי ברשימת מועמדיה. לאחר השריונים לאנשי "התנועה החדשה", הוא הוצב במקום החמישי ברשימת התנועה החדשה מרצ לכנסת, ולא נבחר מחדש, מאחר שזו זכתה בשלושה מנדטים בלבד. בבחירות הפנימיות במרצ בשנת 2012, לקראת הכנסת ה-19, נבחר למקום החמישי והוצב במקום השמיני ברשימה, אך לא נכנס לכנסת מאחר שמפלגתו זכתה בשישה מנדטים.

#### בכנסת ה-20

בינואר 2015, לקראת הבחירות לכנסת העשרים, נבחר למקום השישי ברשימת מרצ לכנסת, אך רשימתו זכתה לחמישה מנדטים בלבד בבחירות, והוא נותר מחוץ לכנסת. עם זאת, לאחר התפטרותה של זהבה גלאון מחברותה בכנסת, ב-22 באוקטובר 2017, שב לכהן כחבר כנסת, לתקופת כהונה חלקית.

גם בקדנציה זו, כיהן רז כחבר בוועדת הכספים. כמו כן, היה חבר בוועדה לקידום מעמד האישה ובוועדת הרפורמות. רז נטל חלק בשדולה החילונית, בשדולה לקידום מעמד השפה הערבית, השדולה לעצירת ייצוא ביטחוני למדינות מפירות זכויות אדם, השדולה לקהילה הגאה והשדולה לחיזוק העם היהודי.

בנובמבר 2017, במלאת 100 שנה להצהרת בלפור, שלח רז עם פעילי שמאל נוספים מכתב לממשלת בריטניה, הקורא לה להנפיק הצהרה נוספת, המכירה בזכות הפלסטינית להגדרה עצמית לצד המדינה היהודית.

רז פעיל למען זכויות אדם בישראל ובשטחים. בפברואר 2018 טס לרואנדה ואוגנדה, יחד עם ח"כ מיכל רוזין, כדי להתחקות אחר נתיב העזיבה של מבקשי המקלט מישראל. כמו כן, הוא מקדם את הרעיון של ביטול גיוס החובה בישראל והקמתו של צבא מקצועי בשכר. ביוני 2018 ערך בכנסת כנס בנושא צבא מקצועי תחת הכותרת "צבא חצי העם", בשיתוף ח"כ יהודה גליק. ביולי 2018, בתגובה לחוק המכונה "חוק שוברים שתיקה", סיפר במליאת הכנסת על מקרה שאירע במהלך שירותו הצבאי, בו גילה כי הדיווח התקשורתי על שני מבוקשים הרוגים היה שקרי ולמעשה היה מדובר על הרג של מבוקש ועובר אורח. ארגון "שוברים שתיקה" פרסם את קטע הווידאו בעמוד הפייסבוק שלו וכתב כי רז "שבר שתיקה במליאת הכנסת".

#### בתקופת המשבר הפוליטי

בשנים 2019–2021 נערכו בישראל בתקופה קצרה של שנתיים ארבע מערכות בחירות. רק ברביעית הצליח רז להיבחר לכנסת. בתקופה זו המשיך רז בפעילותו הציבורית-אקטיביסטית ולקח חלק במחאת הגשרים ו"הדגלים השחורים".

בבחירות לכנסת ה-21 הוצב במקום השביעי ברשימת מרצ. כיוון שהרשימה קיבלה ארבעה מנדטים, לא נבחר לכנסת.

לקראת הבחירות לכנסת ה-22 הודיע שיתמודד על ראשות המפלגה לצד עיסאווי פריג', להנהגה משותפת יהודית-ערבית. ב-17 ביוני 2019, לאחר שוועידת מרצ דחתה את ההצעה לשינוי התקנון, כך שיתאפשר לשני יו"רים לכהן במשותף, הודיעו רז ופריג' על תמיכתם ביו"ר מרצ שכיהנה אז, תמר זנדברג. בבחירות המקדימות לרשימה, שנערכו ב-11 ביולי, רז נבחר למקום החמישי ברשימת מרצ לכנסת, אך לאחר ההחלטה על הקמת "המחנה הדמוקרטי", נדחק למקום ה-12 ברשימה ולא נבחר לכנסת.

בבחירות לכנסת ה-23, נדחק פעם נוספת למקום ה-14 ברשימת "העבודה-גשר-מרצ" ולא נבחר לכנסת.

#### בכנסת ה-24

בבחירות לכנסת ה-24, הוצב במקום ה-6 ברשימת מרצ ונבחר מטעמה לכנסת. לראשונה כיהן רז בכנסת מראשית כהונתה, והוא נחשב לסמן השמאלי בקואליציית גוש השינוי. בכנסת זו נבחר לעמוד בראשות הוועדה המיוחדת לעניין הקרן לאזרחי ישראל. כמו כן היה חבר בוועדת הכספים, ועדת הפנים והגנת הסביבה והועדה למיזמי תשתיות ושירותי דת. רז חשף לציבור את יומנו האישי ואת הצהרת ההון שמסר לכנסת, וטען כי "שקיפות היא אבן יסוד בדמוקרטיה".

באוקטובר 2021 יזם רז כנס, בשיתוף עם ח"כ עידית סילמן והלובי למלחמה באלימות מינית, בו ציינה הכנסת לראשונה בתולדותיה את יום המלחמה באלימות מינית. ועדות הכנסת דנו במלחמה באלימות מינית, ובכנס שנערך בהנחיית גל גברעם הובאו עדויות של נפגעות. בנובמבר, יזם כנס תחת הכותרת "עוצרים את אלימות המתנחלים", בשיתוף עם חברי הכנסת אבתיסאם מראענה ואוסאמה סעדי, בעקבות התגברות מקרי תקיפת פלסטינים ופעילי שלום ביהודה ושומרון.

חקיקה שיזם: במאי 2022 התקבלה הצעת חוק של רז ושל ח"כ עופר כסיף, לאסור לחלוטין פרסום של מוצרי טבק ועישון. רז הגיש הצעת חוק לאיסור פרסום מוצרי טבק עוד בכנסת ה-15. ב-2018 נאסר פרסום מוצרי טבק במסגרת חוק הגבלת הפרסומת והשיווק של מוצרי טבק, אולם על העיתונות הכתובה חלה החרגה. רז וכסיף גיבשו עם קבוצות הארץ ו'ידיעות' מתווה להפחתת הפרסום בעיתונות הכתובה באופן הדרגתי, על פיו יופסק הפרסום לחלוטין עד 2029. חוק נוסף שאושר בכנסת, אותו יזם רז עם ח"כ יצחק פינדרוס, הוא חוק האוסר לפרסם את פרטיהם של נפגעים והרוגים בטרם נמסרה למשפחותיהם הודעה רשמית. בנוסף יזם רז עם חברת הכנסת אפרת רייטן תיקון לחוק שוויון זכויות לאנשים עם מוגבלות, הקובע כי ההוראות לגבי אדם עם עיוורון המלווה בכלב נחייה, יחולו על הנעזרים בחיות שירות בשל כל מוגבלות, כדוגמת הלומי קרב, וחולי סוכרת ואפילפסיה.

באוגוסט 2022 דורג ראשון במדד ה'פרלמטר' של שקוף, הבוחן שימוש של חברי כנסת בכלים פרלמנטריים, ביחד עם חברי הכנסת מהאופוזיציה ינון אזולאי ואוסאמה סעדי. באותה שנה היה רז בין הח"כים היחידים ששיתפו עם הציבור את יומן הפגישות ואת הצהרת ההון שלו.

באוקטובר 2022 דורג במקום שני במדד ה'פרלמטר' של שקוף, על פעילות בסוגיות אקלים וסביבה.

לקראת הבחירות לכנסת ה-25, התמודד רז בבחירות המקדימות במרצ ודורג שני ברשימת מרצ. בבחירות עצמן, המפלגה לא צלחה את אחוז החסימה ועל כן רז לא נבחר לכנסת זו.

ב-31 ביולי 2023 הצטרף רז לפאנל "הפטריוטים" בעכשיו 14. ב-31 באוגוסט 2023 הודיע שיפסיק להשתתף בתכנית בשל התבטאות של ינון מגל.

חיים אישיים
-----------

רז נשוי ליעל רז (פולק), סמנכ"לית בחברת קינדריל, ואב לבן ולבת. הוא מתגורר בשוהם. ביוני 2014, אימץ אורח חיים טבעוני. מתוך אידאולוגיה ירוקה הוא נוסע בתחבורה ציבורית, וכן ביטל את מנויי העיתונים המודפסים שמקבלים חברי הכנסת. אחיו הוא מדען המחשב פרופ' רן רז.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **מוסי רז** |

* 

* מוסי רז, באתר הכנסת

* מוסי רז, ברשת החברתית אקס (טוויטר)

* מוסי רז, באתר כנסת פתוחה
* אליזבט צורקוב, מוסי רז: מרצ צריכה לדרוש שהמפלגה הערבית תהיה בקואליציה, באתר שיחה מקומית, 21 בינואר 2015
* תמי ריקליס ויונית נעמן, מוסי רז: המזרחיות לא יכולה להיעצר בגבעת עמל, באתר העוקץ, 13 בנובמבר 2017
* תומר אביטל, "אנחנו לא באמת בשלטון": כך נראה יום של האופוזיציונר הנצחי מוסי רז – כחבר בקואליציה, באתר "שקוף", 21 ביולי 2021
* אמיר אלון, ‏"מוסי רז של לפני 20 שנה היה מאוכזב ממני": הח"כ השמאלני בקואליציה עושה חשבון נפש, באתר ‏מאקו‏, 25 בנובמבר 2021

הערות שוליים
------------

1. ↑  אהוד שישון, "פעיל סביבה ושלום": בגובה העיניים עם מוסי רז, באתר nrg‏, 20 בספטמבר 2011
2. ↑  סיפורים מהקיטבג, באתר צה"ל (דרך ארכיון האינטרנט), 28 בספטמבר 2011
3. ↑  חן קוטס-בר, **ציידי הרקטות**, מעריב, 12.09.2007 (הכתבה הסרוקה בפורום צבא וביטחון של פרש)
4. ↑  לירון מרוז‏, מוסי רז - הח"כ הראשון שאינו שולל לגליזציה של מריחואנה, באתר וואלה!‏, 8 בינואר 2002
5. ↑  דוד הכהן, ניצחון לירוקים: יישבו בוועדות סטאטוטוריות, באתר ynet, 14 בנובמבר 2002
6. ↑  לינוי בר גפן, הצעה: להחיל החוק נגד הטרדה מינית על צה"ל, באתר ynet, 28 בפברואר 2001
7. ↑  אתר למנויים בלבד חיים לוינסון, זהבה גלאון מתפטרת מהכנסת; תמשיך לכהן כיו"ר מרצ, באתר הארץ, 18 באוקטובר 2017
8. ↑  תפקידים בכנסת, באתר main.knesset.gov.il
9. ↑  עדי דניאל, מזכ"ל מרצ במכתב רשמי לבריטים: הצהרת בלפור "טעות היסטורית", באתר ערוץ 20, 11 בנובמבר 2017.
10. ↑  מתי טוכפלד, מרצ מנסה לחבל בהסכם עם רואנדה, באתר ישראל היום, 8 בפברואר 2018
11. ↑  אריק בנדר, ‏ח"כ רז: "דורש לבטל את גיוס החובה לצה"ל ולעבור למודל של צבא מקצועי בשכר", באתר מעריב אונליין, 8 במרץ 2018
12. ↑  אריק בנדר, ‏שת"פ מפתיע בין שמאל לימין: "לבטל את גיוס החובה לצה"ל", באתר מעריב אונליין, 13 ביוני 2018
13. ↑  שוברים שתיקה, באתר www.facebook.com
14. ↑  מורן שכניק, עיסאווי פריג' ומוסי רז הסירו את מועמדותם מראשות מרצ והביעו תמיכה בזנדברג, באתר כאן – תאגיד השידור הישראלי, 17 ביוני 2019
15. ↑  חזקי ברוך, מרצ הגיעה לשישה מנדטים ואיש השמאל מוסי רז ישוב לכהן כחבר כנסת. "נעשה הכל כדי להצדיק את האמון שקיבלנו", באתר ערוץ 7, 25 במרץ 2021
16. ↑  אתר למנויים בלבד 18 חברי כנסת חדשים יושבעו לכנסת ה-24, אך חלקם לא אנונימיים כלל, באתר הארץ, 27 במרץ 2021
17. ↑  התחבר/י או הירשם/הירשמי כדי לראות. באתר www.facebook.com
18. ↑  לראשונה בכנסת - יום המלחמה באלימות מינית: "היום הבושה עוברת צד", באתר ערוץ 7
19. ↑  אריק בנדר, ‏"אלימות מתנחלים בשידור חי": בן גביר התפרץ לכנס ועורר מהומה, באתר מעריב אונליין, 22 בנובמבר 2021
20. ↑  דוד ורטהיים‏, חוק איסור פרסום סיגריות בעיתונות יוצא לדרך; אל תצפו לאייטמים שליליים על יוזמיו, באתר וואלה!‏, 18 במאי 2022
21. ↑  הפצתם פרטים מזהים בפיגוע? זה הפיצוי הענק שתצטרכו לשלם, באתר אייס, 7 ביוני 2022
22. ↑  אילנה קוריאל, אושר לקריאה שנייה ושלישית: יוסדר מעמד כלבי שירות לאנשים עם מוגבלויות, באתר ynet, 23 ביוני 2022
23. ↑  הפרלמטר של "שקוף" לכנסת ה-24: הח"כים המצטיינים בפיקוח על הממשלה - ואלו שאפילו לא ניסו, באתר שקוף, ‏2022-08-08
24. ↑  תומר אביטל, "אנחנו לא באמת בשלטון": כך נראה יום של האופוזיציונר הנצחי מוסי רז – כחבר בקואליציה, באתר שקוף - גוף התקשורת של הציבור, ‏21 ביולי, 2021
25. ↑  יעל געתון, "זה כישלון של כולנו": מדד "שקוף" מראה כי רק 2 ח"כים פעלו בעקביות למען הסביבה, באתר שקוף, ‏2022-10-20
26. ↑  יעל שרה רפ, ‏מוסי רז במקום השני במרצ: "לא נצטרך קמפיין גוועלד", באתר "סרוגים", 23 באוגוסט 2022
27. ↑  *הפטריוטים עם ינון מגל I הצטרפו לשידור החי*, נבדק ב-2023-07-31
28. ↑  זוהר צלח, ‏מוסי רז נגד ינון מגל: "ראיתי בדבריו הצדקה לרצח", באתר ‏מאקו‏, 31 באוגוסט 2023
29. ↑  אתר למנויים בלבד אילן ליאור, מקומות 6 ו-7 במרצ - מוסי רז וגבי לסקי: לגליזציה ומע"מ אפס על מזון, באתר הארץ, 4 בפברואר 2015
30. ↑  מוסי רז: מרצ צריכה לדרוש שהמפלגה הערבית תהיה בקואליציה, באתר שיחה מקומית, 25 בינואר 2015
31. ↑  עומר שרביט, ריאיון // האיש שנלחם בכיבוש – ומצביע בעדו, באתר זמן ישראל, 7 ביוני 2022
32. ↑  "אנחנו לא באמת בשלטון": כך נראה יום של האופוזיציונר הנצחי מוסי רז - כחבר בקואליציה, באתר שקוף, ‏2021-07-21

| יושבי ראש ועדות הכנסת ה-25 |
| --- |
| ועדות קבועות | יו"ר ועדת הכנסת: אופיר כץ • יו"ר ועדת הכספים: משה גפני • יו"ר ועדת הכלכלה: דוד ביטן • יו"ר ועדת החוץ והביטחון: יולי אדלשטיין • יו"ר הוועדה לביטחון לאומי: צביקה פוגל • יו"ר ועדת הפנים והגנת הסביבה: יעקב אשר • יו"ר ועדת החוקה, חוק ומשפט: שמחה רוטמן • יו"ר ועדת העלייה, הקליטה והתפוצות: עודד פורר • יו"ר ועדת החינוך, התרבות והספורט: יוסי טייב • יו"ר ועדת העבודה והרווחה: ישראל אייכלר • יו"ר ועדת הבריאות: אוריאל בוסו • יו"ר הוועדה למיזמים ציבוריים: אוהד טל • יו"ר הוועדה לענייני ביקורת המדינה: מיקי לוי • יו"ר הוועדה לקידום מעמד האישה ולשוויון מגדרי: פנינה תמנו שטה • יו"ר ועדת המדע והטכנולוגיה: איימן עודה |
| מיוחדות (הפועלות כיום) | יו"ר הוועדה המיוחדת לפניות הציבור: יצחק פינדרוס • יו"ר הוועדה לענייני התמכרויות, סמים ואתגרי הצעירים בישראל: בועז ביסמוט • יו"ר הוועדה לזכויות הילד: אליהו דלל • יו"ר הוועדה המיוחדת לעניין הקרן לאזרחי ישראל: לימור סון הר-מלך • יו"ר הוועדה המיוחדת לענייני הצעירים: נעמה לזימי • יו"ר הוועדה המיוחדת לחיזוק ופיתוח הנגב והגליל: מיכאל ביטון • יו"ר הוועדה מיוחדת לצמצום פערים חברתיים בפריפריה: אברהם בצלאל • יו"ר הוועדה המיוחדת לטיפול בשורדי השואה: מירב כהן |
| שונות | יו"ר ועדת האתיקה: ינון אזולאי |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007520453605171
* VIAF: 311119638
* WorldCat: viaf-311119638

 |